***БЕРАЗЯКІ - 1***

Вёска знаходзілася ў Наваельненскім сельскім Савеце,за 25 кіламетраў на паўднёвы захад ад раённага цэнтра. Цэнтр калгаса “Парыжская Камуна”. Паводле пісьмовых крыніц Беразякі вядомы з 18 стагоддзя. Вёска належыла памешчыкам Стошам і была яна цэнтрам маёнтка, які налічваў 2100 дзесяцін зямлі. У 1867 у вёсцы было 60 двароў і пражывала 624 жыхары. Дзейнічалі 3 млыны, школа граматы, якая ў 1910 годзе была пераўтворана ў аднакласнае народнае вучылішча. За 2,5 кіламетры паўночна-заходней вёскі, на левым беразе ракі Жавуніца, знаходзіцца курганны могільнік, мясцовая назва якога “Шведскі курган”. Складаецца ён з шасці насыпаў паўсферычнай формы, зарослых дрэвамі.

У 1905 годзе сяляне вёскі актыўнавыступалі супраць памешчыкаў і царскай ўлады. У снежні 1905 прымалі ўдзел у разгроме маёнтка памешчыка Стоша ў вёсцы Горы. Магілёўская губернская жандармская ўправа тэрмінова рапартавала дэпартаменту паліцыі: “*У маёнтку Горы і Беразякі Палужскай воласці земскага начальніка Стоша і маёнтку Выдранка Мхініцкай воласці памешчыка Бараноўскага праводзяцца ўсялякія беспарадкі мясцовымі сялянамі і з суседніх вёсак Чарнігаўскай губерні…З абодвух бакоў прымянялася зброя… паранена накалькі стражнікаў і ўраднікаў, некалькі сялян забіта”.*

У 1919 годзе ў вёсцы была створана партячэйка. У маі 1922 арганізавана сельскагаспадарчае закупачна-збытавое таварыства. У сакавіку 1925 годаў вёсцы створана таварыства па сумеснай апрацоўцы зямлі “Вольны араты”, у якім было 80 калектывістаў. У 1929 годзе на агульным сходзе таварыства сяляне вырашылі ператварыць таварыства ў калгас, які назвалі вельмі папулярным у тыя часы гісторыка-рэвалюцыйным імем - “Парыжская Камуна”, які ў 1932 аб’ядноўваў 26 гаспадарак. Праіснаваў калгас “Парыжская Камуна” да пачатку дзевяностых гадоў.

Вёска была вясёлая і гаманкая. Жылі тут простыя працаўнікі са сваімі рабочымі буднямі і звычаямі. І хоць вёска была далёка ад райцэнтра, людзі сяліліся тут з ахвотай. Месца было добрае, над сялянскімі сядзібамі відаць лес – асіны, вольхі, але больш за ўсё – бярозак. Навокал вёска была акружана лесам, куды людзі хадзілі па грыбы і ягады, нарыхтоўвалі дровы. Лес, драўніна служылі матэрыялам для разнастайных хатніх рэчаў. Нарэшце, лес – надзейнае сховішча для сваіх і непраходная перашкода для ворагаў.

У гады Вялінай Айчыннай вайны гэты лес стаў надзейным прытулкам спецатраду Героя Савецкага Саюза М.В. Зябніцкага.

Жыхары вёскі ў гады ваеннага ліхалецця ўзняліся на свяшчэнную барацьбу супраць ворага. 59 вяскоўцаў змагаліся на фронце, 43 з іх загінулі. У 1967 годзе сіламі навучэнцаў і настаўнікаў, побач са школай быў пабудаван стадыён. На стадыёне былі футбольнае поле, валейбольная пляцоўка, пляцоўка для баскетбола, сектар для кідання ядра і дыска, гімнастычныя гарадкі, поле для ручнога мяча, бум і некаторыя іншыя спартыўныя збудаванні. Зроблены і бегавыя дарожкі. Каля стадыёна быў закладзены парк. У жніўні гэтага ж года дырэктару Беразяцкай сярэдняй школы Куксіну Фёдару Іванавічу было прысвоена ганаровае званне “Заслужаны настаўнік школ БССР”.

У 1970 годзе ў Беразяках налічвалася 89 двароў, 312 жыхароў. Меліся сярэдняя школа, Дом культуры, бібліятэка, фельдшарска-акушэрскі пункт, ветучастак, аддзяленне сувязі, магазін, комплексны прыёмны пункт бытавога абслугоўвання насельніцтва.

Пры Доме культуры меўся добры калектыў мастацкай самадзейнасці, выступленні якога карысталіся поспехам у гледачоў як у раёне, так і за яго межамі. У выкананні самадзейных артыстаў Надзеі Трыфанаўны Лёгкай, Еўдакіі Сямёнаўны Лаўрэнавай, Ніны Сямёнаўны Кузняцовай, Марыі Епіфанаўны Мацвеенкі старадаўнія фальклорныя творы атрымлівалі новае жыццё.

У 1986 годзе ў вёсцы налічвалася 88 гаспадарак, пражывала 222 чалавекі.